/Návrh/
D O H O D A

medzi vládou Slovenskej republiky a spolkovou vládou Rakúskej republiky o zriadení spoločného kontaktného pracoviska na diaľničnom hraničnom priechode Jarovce - Kittsee na štátnom území Slovenskej republiky

Vláda Slovenskej republiky
a
spolková vláda Rakúskej republiky

(ďalej len “zmluvné strany”), v súlade s článkom 2 ods. 4 Dohody medzi Českou a Slovenskou Federatívnou Republikou a Rakúskou republikou o uľahčení pohraničného vybavovania v železničnej, cestnej a vodnej doprave podpísanej dňa 17. júna 1991 vo Viedni,

dohodli sa   t a k t o:

Článok 1

		(1) Na diaľničnom hraničnom priechode Jarovce - Kittsee na štátnom území Slovenskej republiky sa zriaďuje spoločné slovensko-rakúske kontaktné pracovisko.

		(2) Priestory pre pracovníkov príslušných rakúskych orgánov nachádzajúce sa v budove  na  západnej strane slovenského hraničného priechodu zahŕňajú:

	- dve (2) kancelárske miestnosti, jednu (1) predsieň, dve (2) služobné miestnosti na prvom poschodí,   

	- sociálne miestnosti na prvom poschodí, 

  	- zasadačku a k nej prislúchajúcu kuchyňu na druhom poschodí,

           - parkovacie miesta pred budovou hraničného priechodu na západnej strane, ako aj spoločné priestory budovy slúžiace na prístup do pridelených služobných priestorov.

Článok 2

(1) 	Slovenská zmluvná strana poskytne príslušným rakúskym orgánom služobné priestory uvedené v článku 1 bezplatne.

(2) 	Príslušné rakúske orgány sú oprávnené na vlastné náklady, inštalovať a prevádzkovať potrebné telekomunikačné zariadenia.

		(3) Slovenská zmluvná strana umožní v záujme realizácie činností uvedených v článku 4 tejto dohody:

a) 	rakúskym  telekomunikačným  a  počítačovým  spoločnostiam  vstup na územie svojho štátu na        
účel rozmiestnenia zariadení, zriadenia a udržiavania spojení,  

b) 	dovoz  potrebných  pracovných  nástrojov  a  dopravných prostriedkov na územie svojho štátu, 
ktoré sú potrebné na realizáciu úloh uvedených v písmene a).  

		(4) Rakúske telekomunikačné a počítačové spoločnosti sú povinné informovať pred začiatkom svojej činnosti uvedenej v odseku 2, slovenské policajné hraničné orgány na diaľničnom hraničnom priechode Jarovce - Kittsee.

		(5) Prevádzkové náklady spoločného slovensko-rakúskeho kontaktného pracoviska idú na ťarchu zmluvných strán v rovnakom pomere. Telekomunikačné poplatky spojené so zriadením, udržiavaním a používaním telekomunikačných prostriedkov a zariadení telekomunikačných služieb si hradí každá zo zmluvných strán sama z vlastných finančných prostriedkov. 

Článok 3

		Prevádzková doba spoločného slovensko-rakúskeho kontaktného pracoviska sa stanovuje od 00.00 hod. do 24.00 hod.

Článok 4
	
	(1) Na spoločnom slovensko-rakúskom kontaktnom pracovisku spolupracujú pracovníci oboch zmluvných strán v rámci svojho oprávnenia v súlade s príslušnými vnútroštátnymi právnymi predpismi, ako aj medzinárodnými zmluvami, ktorými sú obe zmluvné strany viazané, pri uľahčení a urýchlení hraničného vybavovania. 

		(2) Komunikácia medzi pracovníkmi zmluvných strán sa uskutočňuje v slovenskom jazyku a v nemeckom jazyku. 

		(3) Pracovníci, ktorí vykonávajú činnosť na spoločnom slovensko-rakúskom kontaktnom pracovisku patria výlučne pod riadiacu a disciplinárnu právomoc svojich nadriadených.

Článok 5

Spory týkajúce sa výkladu alebo vykonávania tejto dohody budú riešené v rámci rokovaní medzi príslušnými orgánmi zmluvných strán. Ak sa príslušné orgány zmluvných strán nedohodnú, budú spory riešené diplomatickou cestou.

Článok 6

Záväzky zmluvných strán vyplývajúce z iných medzinárodných zmlúv, ktorými sú viazané, nie sú touto dohodou dotknuté. 

Článok 7

(1) 	Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť prvým (1.) dňom druhého (2.) mesiaca nasledujúcom po dni doručenia neskoršej nóty, ktorou sa zmluvné strany navzájom informujú o tom, že boli splnené podmienky ustanovené vnútroštátnymi právnymi predpismi potrebné na nadobudnutie platnosti tejto dohody.

		(2) Táto dohoda sa uzatvára na neurčitý čas. Každá zo zmluvných strán môže túto dohodu kedykoľvek písomne vypovedať diplomatickou cestou. V tomto prípade platnosť dohody skončí deväťdesiat (90) dní odo dňa doručenia oznámenia o jej výpovedi druhej zmluvnej strane.

Dané v ................................................ dňa ..................................2003 v dvoch pôvodných vyhotoveniach, každé v slovenskom jazyku a nemeckom jazyku, pričom obe znenia majú rovnakú platnosť.

                  Za                                                                                             Za
vládu Slovenskej republiky					spolkovú vládu Rakúskej republiky